- Ehdokashan on itse tätä harrastanut, siinä mielessä se on luontevaa, Niinistön vaaliasiamies Heikki A. Ollila kommentoi Iltalehdelle.

Toistaiseksi ei ole selvillä, mille taholle hyväntekeväisyyspotti ohjataan. Sauli Niinistö on pitänyt syrjäytymisteemaa esillä jo ensimmäisellä presidenttikaudellaan. Kuva Niinistön vaalitilaisuudesta. TOMMI PARKKONEN

Valitsijayhdistyksen ehdokkaana jatkokaudelle presidentinvaaleissa valittu Sauli Niinistö lahjoittaa hyväntekeväisyyteen rahat, jotka jäivät käyttämättä, koska presidentinvaalien toinen kierros ei toteutunut.

Asiasta kertoi ensimmäisenä Verkkouutiset.

Keskiviikkona julkaistusta vaalirahailmoituksesta ilmenee, että Niinistön kampanja keräsi rahoitusta 1 528 858 euroa, kun vaalikampanjan kulut olivat 1 233 643 euroa. Hyväntekeväisyyteen ohjataan siis 295 215 euroa.

- Se (syrjäytyneet nuoret) todettiin hyväksi kohteeksi, ja ehdokashan on itse tätä harrastanut, siinä mielessä se on luontevaa, Niinistön valitsijayhdistyksen Suomi 2024 ry:n vaaliasiamies Heikki A. Ollila kommentoi Iltalehdelle.

Ollila viittaa Suomi 2024 ry:n sääntöihin, joiden mukaan yhdistyksen purkautuessa yhdistyksen jäljelle jääneet varat käytetään syrjäytyneiden nuorten henkilöiden elinolosuhteiden parantamiseen ja heidän elämänsä tukemiseen.

Niinistö sanoi itse presidentinvaalien jälkeen, että kampanjasta yli jääneet rahat osoitetaan " jollakin tavoin nuorten tukemiseen " .

- Onhan se iso summa. Näin pääsi käymään, Ollila naurahtaa viitaten siihen, että Niinistö valittiin jo presidentinvaalien ensimmäisellä kierroksella jatkokaudelle.

Kampanjatuotemyynnillä yli 90 000 euroa

Niinistön kampanja oli rahallisesti aivan omalla tasollaan. Ennakkoilmoitusten perusteella vaalien toiseksi suurin budjetti, 636 500 euroa, oli SDP:n ehdokkaalla Tuula Haataisella.

Haataisen kampanjan rahoittivat käytännössä puolue ja ay-liike. Niinistö ei saanut työmarkkinajärjestö- ja puoluerahaa juuri lainkaan. Vaalirahailmoituksen mukaan puolueyhdistykset tukivat Niinistön kampanjaa 1916 eurolla.

- Kokoomuksen paikallisyhdistykset ostivat kampanjatuotteita myydäkseen niitä eteenpäin, Ollila mainitsee.

Yksityishenkilöiltä Niinistö sai tukea 748 246 euroa ja yrityksiltä 524 600 euroa. Niinistö sai uusia tukijoita vaalien loppusuorallakin, sillä joulukuun lopussa julkaistussa ennakkoilmoituksessa yksityishenkilöiden tuen osuudeksi mainittiin 726 635 euroa ja yritysten 513 150 euroa.

16 yksityishenkilöä, muun muassa Risto Siilasmaa, Matti Alahuhta, Ilpo Kokkila ja Mikko Kodisoja, tukivat Niinistön kampanjaa 15 000 eurolla.

Suurin yksittäinen tukipotti, 100 000 euroa, tuli Niinistön kampanjaan Yksityisyrittäjäin Säätiöltä. Stiftelsen för det tvåspråkiga Finland -säätiö tuki Niinistön kampanjaa 55 000 eurolla.

- Rahoituksessa näkyi ehdokkaan vaaleissakin realisoitunut suosio. Ihmiset halusivat tukea myös taloudellisesti, Ollila toteaa.

Vaalirahailmoituksesta ilmenee, että Niinistön bruttomääräinen kampanjatuotteiden myynti oli yhteensä 90 528 euroa. Niinistön kampanjatilaisuuksissa kaupiteltiin Sauludo-kahvia, SN-pipoja-, mukeja- ja heijastimia.